钦定古今图书集成/明伦汇编/宫闱典/第004卷 > 《宫中行乐词六首》王逢
## 钦定古今图书集成/明伦汇编/宫闱典/第004卷 > 《宫中行乐词六首》王逢

“羽猎罢长杨，宸游入未央。鸾开双画扇，鹤舞百霓裳。
玉盏琼花露，金盘紫蔗霜。长门谁闭月，流影在沧浪。”
“望幸影娥池，微吟纨扇词。露盘迎月早，宫漏出花迟。
珮杂銮和响，云连雉尾移。君王肯时顾，从爱赵昭仪。
明月窥彤管，双星直罽軿。宴分王母乐，诏受薛涛笺。
榖雨亲蚕近，花朝拾翠连。鱼龙曼衍戏，次进玉阶前。
积翠澂波阔，披香暖殿开。天低烽火树，日动蔓金苔。
獭髓匀犹湿，羊车过不回。賸陈列女史，万一汉王来。
芍药为离草，鸳鸯是匹禽。君无神女梦，妾有楚王心。
日短黄金屋，宵长绿绮琴。相将戒霜露，拜月绣帘阴。
金钥鱼司夜，瑶筝雁列春。后庭通绮阁，清路接芳尘。
同备三千数，谁辞第一人。君王寿万岁，行乐此时均。”